Olen tähele pannud, et ühe teemaga tegeledes paranevad pildid iga päevaga hüppeliselt. Palju annab juurde konkreetse elusolendi rutiinide tundmaõppimine - kustpoolt ligineb, kuidas mõnes olukorras käitub, mis kell, kust läheb territooriumi piir vms. Selle info põhjal paraneb järjest oskus õigemat pildistamiskohta ja -aega valida, õigemal ajal fotoaparaadi päästikule vajutada ja ka paremini kadreerida. Ja ka huvitavamat pilti teha, sest oksal istuv  linnuke enam kolmandal päeval klõpsimistuhinat esile ei kutsu, et 'saaks vähemalt sellegi pildile' - tahaks juba midagi enamat, mida tundmaõppimise käigus näinud oled.